Broj: 711-I-369-P-83/18-02-10

Zagreb, 13. ožujka 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja o mogućem sukobu interesa dužnosnika Nenada Horvatića, općinskog načelnika Općine Ljubešćica,** na 1. sjednici, održanoj 13. ožujka 2018.g,. donosi sljedeću

**ODLUKU**

1. **Pokreće se postupak protiv dužnosnika Nenada Horvatića, općinskog načelnika Općine Ljubešćica, zbog moguće povrede članka 14. stavka 5. ZSSI-a, koja proizlazi iz obnašanja navedene javne dužnosti i istodobnog primanja naknade za obavljanje funkcije člana Izvršnog odbora saveza udruga Hrvatski nogometni savez, zbog istodobnog primanja naknade za obavljanje funkcije člana Savjeta Izvršnog odbora saveza udruga Hrvatski nogometni savez te zbog istodobnog primanja naknade za obavljanje funkcije predsjednika saveza udruga Županijski nogometni savez Varaždin.**
2. **Poziva se dužnosnik Nenad Horvatić da u roku od 15 dana od dana primitka ove Odluke dostavi Povjerenstvu očitovanje na razloge pokretanja ovog postupka kao i na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da općinski načelnici i njihovi zamjenici dužnosnici u smislu tog Zakona, stoga je i Nenad Horvatić povodom obnašanja dužnosti općinskog načelnika Općine Ljubešćica obvezan postupati sukladno odredbama ZSSI-a. Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Dužnosnik Nenad Horvatić podnio je Povjerenstvu zahtjev za davanjem mišljenja u smislu članka 6. stavka 1. ZSSI-a koji je u knjizi ulazne pošte zaprimljen 6. veljače 2018.g. pod brojem 711-U-496-M-25/18-01-1 povodom kojeg se vodi predmet broj M-25/18.

U zahtjevu za mišljenjem dužnosnik navodi da je u udruzi Hrvatski nogometni savez imenovan članom Savjeta Izvršnog odbora te da mu je za obavljanje navedene funkcije određena mjesečna novčana naknada. Dužnosnik traži mišljenje smatra li se obavljanje funkcije Savjeta Izvršnog odbora navedene udruge redovitim i stalnim zanimanjem u smislu članka 13. stavka 2. ZSSI-a te smatra li se obavljanje navedene funkcije u toj udruzi sportskom djelatnošću u smislu članka 13. stavka 2. ZSSI-a.

Uvidom u Registar dužnosnika koji ustrojava i vodi Povjerenstvo utvrđeno je da je dužnosnik Nenad Horvatić dužnost općinskog načelnika Općine Ljubešćica obnašao u mandatu 2009. – 2013.g., 2013.g. – 2017.g. te da istu dužnost obnaša u aktualnom mandatu.

Uvidom u podatke Registra udruga utvrđeno je da je pod registarskim brojem 00000881 upisan Hrvatski nogometni savez. Kao oblik udruživanja u Registru se Hrvatski nogometni savez vodi kao savez udruga. Uvidom u isti registar utvrđeno je da je pod registarskim brojem 05000499 upisan Županijski nogometni savez Varaždin. Kao oblik udruživana u registru se Županijski nogometni savez Varaždin vodi kao savez udruga.

U svrhu utvrđivanja činjenica i okolnosti bitnih za davanje mišljenja Povjerenstvo je izvršilo uvid u Registar dužnosnika i javno dostupne podatke o činjenici dužnosnikova obavljanja funkcija u tijelima saveza udruga Hrvatski nogometni savez i saveza udruga Županijski nogometni savez Varaždin. Dužnosnik Nenad Horvatić je povodom obnašanja dužnosti općinskog načelnika Općine Ljubešćica 13. travnja 2015.g. podnio Izvješće o imovinskom stanju u smislu članka 8. i članka 9. ZSSI-a. povodom ispravka podataka. U dijelu Izvješća „Ostala članstva i funkcije dužnosnika u drugim pravnim osobama, udruženjima i organizacijama“ dužnosnik je naveo da je od 14. travnja 2014.g. član Izvršnog odbora Hrvatskog nogometnog saveza te da je od 27. veljače 2015.g. predsjednik Županijskog nogometnog saveza Varaždin. U dijelu navedenog izvješća „Podatci o ostalim prihodima“ dužnosnik je naveo da ostali prihodi ne postoje. Dužnosnik je 13. prosinca 2017.g. podnio Izvješće o imovinskom stanju povodom promjene. U dijelu navedenog izvješća „Ostala članstva i funkcije dužnosnika u drugim pravnim osobama, udruženjima i organizacijama“ dužnosnik je naveo članstvo u savezu udruga Hrvatski nogometni savez i u udruzi Županijski nogometni savez Varaždin. Rubriku „Funkcije“ dužnosnik je u za obje navedene udruge ostavio nepopunjenom. U dijelu navedenog izvješća „Podatci o ostalim prihodima“ dužnosnik je naveo da ostali prihodi ne postoje. Dužnosnik je 15. prosinca 2017.g. podnio Izvješće o imovinskom stanju povodom ponovnog stupanja na istu dužnost. U dijelu navedenog izvješća „Ostala članstva i funkcije dužnosnika u drugim pravnim osobama, udruženjima i organizacijama“ dužnosnik je naveo članstvo u savezu udruga Hrvatski nogometni savez i u udruzi Županijski nogometni savez Varaždin. Rubriku „Funkcije“ dužnosnik je u za obje navedene udruge ostavio nepopunjenom. U dijelu navedenog izvješća „Podatci o ostalim prihodima“ dužnosnik je naveo da ostali prihodi ne postoje.

Na internetskoj stranici HNS-a Nenad Horvatić navodi se kao član IO-a. Na internetskoj stranici [www.aktualno.hr](http://www.aktualno.hr) 28. srpnja 2017.g. objavljen je članak pod naslovom „Nenad Horvatić u savjetu Izvršnog odbora HNS-a“, u kojem se navodi: „Kako zbog rješenja Sportske inspekcije više ne mogu biti članovi Izvršnog odbora, od strane Skupštine HNS-a izabrani…članovi Izvršnog odbora Nenad Horvatić…nastavljaju djelovati u Savjetu Izvršnog odbora HNS-a kao stalnog radnog tijela koje raspravlja o pitanjima strategije nogometa u Hrvatskoj.“ Na internetskoj stranici [www.varazdinske-vijesti.hr](http://www.varazdinske-vijesti.hr) 22.prosinca 2017.g. objavljen je članak pod naslovom „Davor Šuker opet predsjednik HNS-a, Nenad Horvatić ponovo član Izvršnog odbora, a na internetskoj stranici [www.sportarena.hr](http://www.sportarena.hr) 22. prosinca 2017.g. objavljen je članak „Izabran i Izvršni odbor NS-a“ u kojem se navodi da je na Skupštini HNS-a, održanoj 22. prosinca 2017.g. za člana Izvršnog odbora HNS-a, uz ostale izabran i Nenad Horvatić.

Člankom 14. stavkom 5. ZSSI-a propisano je da dužnosnici smiju biti članovi upravnih i nadzornih tijela, najviše dviju, neprofitnih udruga i zaklada, ali bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Člankom 6. stavkom 1. ZSSI-a propisano je da u slučaju dvojbe je li neko ponašanje u skladu s načelima javnih dužnosti, dužnosnici moraju zatražiti mišljenje Povjerenstva. Institut davanja mišljenja preventivnog je karaktera, koji svoju preventivnu ulogu može ostvariti samo ukoliko je zahtjev pravodobno podnesen, odnosno ukoliko je zahtjev podnesen prije nego što su nastupile posljedice koje predstavljaju povredu Zakona ili načela djelovanja.

U situacijama u kojima je dužnosnik podnio zahtjev nakon što je do povrede već došlo, ne može se smatrati da je podnio zahtjev za davanjem mišljenja, već se radi o osobnom zahtjevu dužnosnika za utvrđivanje je li u situaciji koja je već okončana došlo do povrede Zakona ili načela djelovanja. U okolnostima u kojima dužnosnik u zahtjevu za mišljenjem navodi kako mu je za obavljanje funkcije člana Savjeta Izvršnog odbora Hrvatskog nogometnog saveza određena naknada, što upućuje na moguće primanje naknade i za ostale navedene funkcije koje dužnosnik obavlja, Povjerenstvo smatra kako podneseni zahtjev dužnosnika ne predstavlja zahtjev za davanjem mišljenja u smislu članka 6. ZSSI-a, već osobni zahtjev dužnosnika u smislu odredbe članka 39. stavka 2. ZSSI-a, kojom je propisano da Povjerenstvo obvezno pokreće postupak iz svoje nadležnosti na osobni zahtjev dužnosnika radi utvrđivanja je li u okolnostima koje su već okončane došlo do moguće povrede odredbi ZSSI-a.

U postupku pred Povjerenstvom potrebno je nedvojbeno utvrditi razdoblje u kojem je dužnosnik obavljao funkciju člana Izvršnog odbora saveza udruga Hrvatski nogometni savez, člana Savjeta Izvršnog odbora saveza udruga Hrvatski nogometni savez te funkciju predsjednika saveza udruga Županijski nogometni savez Varaždin, je li primao naknadu za obavljanje istih funkcija i koliko su naknade iznosile tijekom razdoblja u kojem je dužnosnik obavljao navedene funkcije, što će se utvrditi uvidom u podatke kojima raspolaže Porezna uprava Ministarstva financija.

Sukladno odredbi članka 39. stavka 3. ZSSI-a, poziva se dužnosnik da u roku od 15 dana od dana primitka ove odluke dostavi Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja. Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

**Dostaviti:**

1. Dužnosnik Nenad Horvatić, elektronička dostava
2. Objava na internetskoj stranici Povjerenstva
3. Pismohrana